La Guàrdia Civil va escorcollar aquest dilluns les dependències de la societat estatal Acuamed a Flix (Ribera d'Ebre) en el marc de les investigacions sobre una presumpta trama d'adjudicació fraudulenta d'obres de conduccions i tractaments d'aigües a les conques mediterrànies. L'operació policial, batejada com a Frontino i executada per membres de la Unitat Central Operativa (UCO) de l'institut armat, es va centrar, en el cas concret de Flix, en la recerca de documentació i es va saldar sense cap detenció. La investigació pretén esclarir, entre d'altres, si en el cas de les obres de la descontaminació de l'embassament de Flix, es van adjudicar actuacions de forma fraudulenta així com la possible falsificació de certificacions i liquidacions per incrementar significativament les quantitats a abonar a les empreses adjudicatàries. El projecte de neteja del pantà de Flix havia de tenir, segons les xifres oficials del Ministeri d'Agricultura, un cost total de 165 milions d'euros –finançats principalment amb fons europeus- i havia de ser l'obra més costosa d'aquest tipus executada mai a l'Estat espanyol. Un cop finalitzades les tasques d'extracció i tractament de més d'un milió de tones de llots tòxics i radioactius, Acuamed està en aquests moments acabant de netejar l'aigua de l'espai confinat així com segellant i  desmantellant les instal·lacions, per rematar definitivament el projecte al llarg d'aquest primer semestre de 2016. Dirigida per la Fiscalia Especial contra la Corrupció i la Criminalitat Organitzada i el jutjat central número sis de l'Audiència Nacional, l'operació –iniciada arran d'una denúncia presentada davant la mateixa Fiscalia Anticorrupció- va suposar aquest dilluns la detenció de tretze persones arreu de l'Estat –entre les quals el director general de la societat, Arcadio Mateo del Puerto- , tres de les quals a Barcelona. La Guàrdia Civil va acabar practicant setze escorcolls i un total de 35 persones, entre funcionaris i empresaris, seran citades a declarar com a investigades.

Summary: La Guàrdia Civil escorcolla la seu d'Acuamed a Flix per possibles irregularitats en les obres de descontaminació


Un tren de la línia R1 ha xocat aquest dissabte a la tarda contra una barra de formigó col·locada de forma intencionada al mig de la via entre Blanes i Maçanet, segons ha informat Renfe. Els 25 passatgers que viatjaven al comboi no han resultat ferits i ara la companyia està gestionant autocars per evacuar-los. La col·lisió ha estat a uns 2 quilòmetres de l'estació de Tordera en direcció a Maçanet. El tren feia el recorregut entre l'Hospitalet del Llobregat, on havia sortit a les 14:04 hores, i Maçanet, on tenia previst arribar a les 15:57 hores.

Summary: Cap ferit en el xoc d'un tren de la R1 amb una barra de formigó col·locada intencionadament al mig de la via


Cornet considera que aquest BMP serà el de la “consolidació” definitiva del sector immobiliari ACN Madrid.-El director general del Barcelona Meeting Point, José María Pons, ha avançat que en l’edició 2016 del certamen s’ha incrementat en un 15% l’ocupació d’expositors de la Fira de Barcelona en relació a l’any passat, alhora que s’esperen que els visitants professionals superin els 10.000 professionals, una xifra que no es donava des de feia anys. En la roda de presentació del saló aquest divendres, Pons ha valorat que, tenint en compte això i l’esforç” publicitari del saló, “és possible que enguany se superin els visitants de 2015 i que s’assoleixi una xifra d’entre els 30.000 i 40.000 assistents”. La vintena edició del Barcelona Meeting Point se celebrarà entre el 19 i el 23 d’octubre al recinte de Montjuïc de Fira de Barcelona. Per la seva banda, el president del Barcelona Meeting Point, Jordi Cornet, ha afirmat aquest divendres que l’edició 2016 del saló serà la que marqui la “consolidació” definitiva de la recuperació del sector immobiliari a Catalunya i al conjunt de l’Estat. Cornet ha assegurat que el sector immobiliari afronta aquest certamen amb “optimisme i confiança”, tenint en compte les dades darreres dades de recuperació en la compravenda d’habitatges, que va augmentar un 20,3% a l’agost i porta set mesos consecutius a l’alça, segons l’INE.  “Volem ser una eina al servei del ciutadà i a facilitar-li la compra del seu habitatge. Per això ens volem enfocar a oferir informació sobre el mercat immobiliari als compradors, en la línia d’obertura al públic del certamen del Barcelona Meeting Point”, ha declarat el president del saló i delegat de l’Estat al Consorci de la Zona Franca de Barcelona (CZFB). Per això, el BMP reunirà 312 empreses de 15 països en un espai de 22.000 metres quadrats al Palau 8  de la Fira, on també s’oferiran 20 conferències a càrrec de 85 ponents. El BMP arriba al seu vintè aniversari amb una aposta per la internacionalització, segons els seus promotors. En aquest sentit, el certamen acollirà la celebració de la tercera edició del Barcelona Funds Meeting, un programa especial que reunirà els principals fons d’inversió internacionals entre el 19 i el 21 d’octubre. Es faran sessions plenàries i reunions privades que serviran de punt de trobada entre les empreses líders del sector immobiliari a Espanya amb els presidents i consellers delegats dels principals fons d’inversió internacionals. Cornet també ha negat que s’estigui generant una nova bombolla immobiliària, ja que gran part del sòl està en mans de bancs i inversors i es troba “molt més controlat” i amb menors marges que durant la creació de la bombolla immobiliària que va esclatar a partir de 2008. “Actualment, el desenvolupament immobiliari a Espanya està molt més madur”, ha sentenciat. A nivell social, el conseller delegat del CZFB també ha informat que aquest ens i l’ajuntament de Barcelona preparen una promoció de més de 200 habitatges al barri de la Marina. D’aquests, els 144 pisos del Consorci s’atorgaran en règim de preu assequible i els 61 pisos del consistori en règim de lloguer social.

Summary: El Barcelona Meeting Point 2016 incrementa un 15% el seu espai expositiu en relació a l’edició anterior


L'arquebisbe i cardenal electe de Barcelona demana una pregària per a la pau a tota la comunitat cristiana ACN Barcelona.-L'arquebisbe de Barcelona i cardenal electe, Joan Josep Omella, i el bisbe auxiliar, Sebastià Taltavull, han mostrat la seva consternació per l'atemptat de Manchester aquest dimecres a la nit, amb el balanç de 22 víctimes mortals i una seixantena de ferits. En un comunicat, Omella i Taltavull també han dit que acompanyen en la pregària al bisbe de Salford, Mons. John Stanley Kenneth Arnold així com al bisbe de l’església anglicana a Manchester, Dr. David Walker. "Demanem la pregària de tota la comunitat cristiana que camina amb l’Església a Barcelona perquè la pau que brolla del cor de Crist a la Creu arribi a tots els racons de la Terra", ha afirmat l’arquebisbe metropolità de Barcelona, Joan Josep Omella.

Summary: Omella mostra la seva consternació per les víctimes mortals de l'atemptat de Manchester


El 93,5% dels expedients són per força major ACN Barcelona.-Catalunya ha registrat 97.531 Expedients de Regulació Temporals d'Ocupació (ERTO) que afecten 718.801 treballadors, segons el darrer balanç el Departament de Treball, Afers Socials i Família. Es tracta de 39 ERTO més que fa 24 hores i 474 persones més afectades. Els expedients per força major representen el 93,5% del total i el 84,6% dels treballadors. Per territoris, la demarcació que presenta més expedients és la de Barcelona, amb 71.259 i 565.527 persones afectades; seguit de Girona amb 10.937 expedients i 68.849 afectats; Lleida, amb 5.357 expedients i  30.285 afectats; Camp de Tarragona, amb 7.674 expedients i 44.774 afectats i les Terres de l'Ebre, amb  2.304 expedients i 9.366 persones afectades.

Summary: Catalunya registra més de 97.500 ERTO que afecten prop de 719.000 treballadors


L'Oficina Comarcal d'Informació al Consumidor del Segrià (OCIC) ha tramitat des de principis d'any 773 expedients, respecte els 509 tramitats de tot l'any 2019 (346 consultes; 273 queixes, denúncies o reclamacions; 153 mediacions i 1 arbitratge). Del total d'expedients tramitats aquest 2020, 226 corresponen a afectacions derivades de la crisi del coronavirus, la qual cosa representa un 30% del volum total d'expedients. I, és que la pandèmia ha fet augmentar considerablement l'activitat de l'Oficina, sobretot pel que fa a les consultes. La majoria dels expedients estan relacionats amb l'oci com ara cancel·lacions de viatges o d'entrades per a espectacles.  Durant el tercer trimestre d'enguany, l'Oficina de Consum del Segrià ha tramitat 113 consultes, 87 reclamacions, 7 queixes, 1 denúncia, 39 mediacions tramitades i finalitzades, 24 mediacions resoltes favorablement, 14 mediacions arxivades per no haver prosperat la mediació, 1 mediació no admesa i 1 mediació derivada a arbitratge.  L'Oficina Comarcal d'Informació al Consumidor del Segrià dona servei a aquelles persones consumidores domiciliades en els 38 municipis que integren la comarca, amb tasques com atenció al públic; informació a les persones consumidores i usuàries sobre els seus drets i la forma d'exercir-los; recepció i tramitació de consultes, queixes i denúncies; tramitació de les reclamacions presentades i efectuar-ne la mediació i gestionar, quan sigui possible, els arbitratges de les reclamacions que no han estat resoltes per via de la mediació en consum.

Summary: Un 30% de les consultes i reclamacions a l'Oficina de Consum del Segrià són per afectacions derivades de la covid-19


Els allotjaments de la costa metropolitana i la ciutat de Barcelona han donat per assolides i, en més d'un cas, per superades, les expectatives d'ocupació durant la Setmana Santa. El bon temps i les temperatures elevades que hi ha hagut entre Dijous Sant i Dilluns de Pasqua han estat determinants per impulsar l'activitat turística. A Barcelona, les reserves han arribat el 85%, mentre que els càmpings de la demarcació han fregat el ple. Al Maresme, els hotels han registrat una ocupació del 92%, i a Sitges s'han esgotat les places dels hotels del nucli urbà. El sector valora "molt satisfactòriament" les xifres d'aquesta Setmana Santa i destaca de forma especial el gruix de reserves d'última hora i l'elevat nombre de visitants d'un sol dia, que han omplert bars i restaurants. A la costa del Garraf, el Gremi d'Hosteleria de Sitges tanca la Setmana Santa fent una valoració "molt satisfactòria", tant per l'ocupació hotelera com, sobretot, pel volum de visitants que ha acollit el municipi. El president del gremi, Joan Anton Matas, ha explicat que els hotels han superat les expectatives que fixaven un 95% de places reservades. Finalment, s'ha assolit una ocupació d'entre el 97 i el 100% durant els quatre dies forts, molt per sobre del 85% registrat l'any passat. Amb tot, l'element diferencial d'aquest any ha estat l'arribada de visitants, que ha "desbordat" les previsions. Matas ha senyalat el bon temps com el "factor clau" per explicar el gran volum de gent que ha omplert els restaurants i les platges sense fer nit als hotels. Segons ha constatat el Gremi d'Hosteleria, els visitants han estat, sobretot, veïns de Barcelona i municipis propers, i estrangers que estaven allotjats a la capital catalana i han fet una escapada d'un dia a Sitges. "Divendres Sant tothom va batre rècords", ha remarcat, en referència als restaurants. A banda del turista espanyol i català, un any més a Sitges hi ha predominat el turista francès, que en bona part ajudarà a mantenir una ocupació elevada durant els propers dies. Donat que els ciutadans francesos gaudeixen d'un calendari de vacances de Pasqua parcialment diferent al català, el gremi ha apuntat que durant aquesta propera setmana els hotels registraran una ocupació elevada, que s'aproximarà al 80% en el cas dels establiments del nucli urbà.  Les reserves d'última hora, clau en l'ocupació al Maresme El president del Gremi d'Hostaleria del Maresme, Jordi Noguera, ha afirmat que, amb dades encara provisionals, s'han complert les previsions que apuntaven a una ocupació de mitjana de gairebé el 88% i de fins el 92% entre Divendres Sant i Dissabte de Pasqua si la meteorologia acompanyava, cosa que ha estat així. Noguera ha destacat les reserves d'última d'hora dels "indecisos" de llocs propers, que finalment han reservat una nit d'hotel, "màxim dues". Aquest factor ha fet que s'hagi incrementat el moviment, especialment durant el cap de setmana.   En línies generals, Noguera ha fet una valoració més positiva que la de la Setmana Santa del 2016 ja que ha destacat que enguany aquesta ha arribat a mitjans d'abril –l'anterior va ser a finals de març- i això "assegura més ocupació" i més establiments oberts, bona part d'ells "amb la idea de continuar amb l'hotel obert de cara a la temporada d'estiu".   De cara a l'estiu, el president del Gremi s'ha mostrat positiu ja que ha dit que el sector està "força engrescat" i les reserves "van arribant". Ha puntualitzat que encara hi ha hotels que estan ultimant reformes i que obriran a mitjans de maig, però ha assegurat que la previsió de cara a la temporada turística de juny fins a l'agost és "molt bona". Auge del turisme estranger als càmpings   Als càmpings, les valoracions també són positives i es mantenen les bones expectatives de cara a l'estiu. El president de l'Associació de Càmpings de les comarques de Barcelona, Francisco José Caballé, ha assegurat que l'ocupació durant la Setmana Santa ha estat d'entre un 90 i un 100% en el cas dels 'bungalows' i d'un 70% en el cas de les parcel•les. Majoritàriament els turistes han estat de proximitat, tant de Catalunya com de la resta de l'estat espanyol, però també hi ha hagut un increment d'estrangers en comparació amb l'any passat. Entre aquests, la majoria francesos, seguits d'alemanys, italians i belgues.   "Hi ha hagut molt més moviment que l'any passat", ha declarat. Caballé explica aquesta circumstància pel bon temps i perquè la Setmana Santa ha arribat més tard en el calendari, coincidint amb els gremis d'hosteleria de Sitges i el Maresme. També coincideix en preveure una bona campanya d'estiu ja que les reserves son hores d'ara "superiors a les que hi havia l'any passat en les mateixes dates". D'altra banda, Caballé ha destacat que en el cas dels càmpings l'ocupació de Setmana Santa s'allargarà una setmana més, com es constata als hotels de Sitges, ja que hi ha estrangers -especialment francesos- que, en tenir unes vacances diferents a les de Catalunya, allargaran la seva estada uns dies. Barcelona compleix les previsions Finalment, a la ciutat de Barcelona, a falta de dades definitives, el Gremi d'Hotelers dona les expectatives d'ocupació per complertes. D'aquesta manera, s'han superat els registres de l'any passat. Si durant el 2016 els establiments de la ciutat van arribar al 80% d'ocupació entre Dijous Sant i Dilluns de Pasqua, aquesta Setmana Santa s'ha fregat el 85%. També s'han assolit el 85% de places reservades en el cas dels apartaments turístics, segons dades facilitades per la patronal APARTUR.

Summary: El bon temps dispara les reserves als allotjaments de la costa metropolitana i la ciutat de Barcelona


L'Ajuntament de Barcelona ha anul·lat per ordre de la Junta Electoral una roda de premsa que tenia previst celebrar aquest mateix dijous a les taquilles del Park Güell sobre les millors a l'entorn del parc. La Junta de Barcelona ha intervingut a petició de Junts per Catalunya. En el seu acord, constata que aquest acte "constitueix una vulneració de l'article 50.3 de la Llei de Règim Electoral" i ordena a l'Ajuntament que s'abstingui de celebrar-lo, "així com qualsevol altre acte inaugural durant el període electoral". També aprofita per recordar que aquest article de la LOREG prohibeix en període electoral qualsevol inauguració d'obres, serveis públics o projectes, sense perjudici que entrin en funcionament en aquell moment.

Summary: L'Ajuntament de Barcelona anul·la una roda de premsa al Park Güell per ordre de la Junta Electoral


El líder de Cs a Catalunya, Carlos Carrizosa, manté el seu oferiment per formar una aliança electoral amb el PSC i el PPC, malgrat que els socialistes han rebutjat reiteradament aquesta opció. "Nosaltres no deixarem d'insistir", ha assegurat aquest dijous a Catalunya Ràdio. Carrizosa ha recordat que l'independentisme ha fet coalicions electorals "per aglutinar més vot" i ha lamentat que "el constitucionalisme no hi està acostumat". A més, creu que seria "un missatge positiu" d'entesa davant del "fracàs del procés" i del "moment d'extrema urgència" a causa de la pandèmia de covid-19. Després de la reunió que van mantenir ahir dimecres el president espanyol, Pedro Sánchez, i la líder de Cs, Inés Arrimadas, Carrizosa ha reiterat l'interès dels taronges per uns pressupostos generals de l'Estat "decisius i extraordinaris". Per això, creu que els deu diputats que tenen al Congrés "no són gaires però en aquests moments poden ser decisius" per tal de "despodemitzar" els comptes estatals i restar influència a altres forces com ERC o EH Bildu.

Summary: Carrizosa manté el seu oferiment de pacte a PSC i PPC: "No deixarem d'insistir"


Els Mossos d'Esquadra han detingut 23 persones i han recuperat 102 mòbils robats durant la celebració del festival Sónar. Entre les persones detingudes, deu van ser arrestats per presumptes delictes de furt, dotze per tràfic de drogues i una per ordre de detenció. Tretze dels detinguts van ser arrestats divendres i els deu restants, el dissabte. Durant el dispositiu, els agents van intervenir diverses quantitats de diferents tipus de drogues, van comissar 1.400 euros en efectiu i van aixecar catorze actes de denúncies administratives, una d'aquestes per revenda d'entrades.  Els Mossos d'Esquadra van detenir dissabte dues dones de 25 i 33 anys i nacionalitat colombiana com a presumptes autores d’un delicte de furt de telèfons mòbils al recinte del festival. Els fets es van produir el mateix dia, cap a les cinc de la matinada, quan els agents es trobaven realitzant tasques de prevenció a l’interior del recinte del festival.  A la sortida, els agents van observar com una dona entregava a una altre dona, amb molt d’esforç, una motxilla de color negre. Als agents els hi va cridar l’atenció l’aparent pes de la motxilla i davant les sospites que podria contenir objectes de procedència il·lícita, van decidir seguir les dues dones, que marxaven caminant amb molta pressa en direcció a una parada d’autobús propera.   Moments després, els agents van aturar-les i les van identificar. Durant l’escorcoll, on una de les dones es va resistir activament a mostrar el contingut de la motxilla, els agents van trobar una gran quantitat de telèfons mòbils d’alta gamma al seu interior, concretament, 73 aparells de diverses marques i models.   Davant les evidències els agents van detenir les dues dones com a presumptes autores d’un delicte de furt. Les arrestades van passar a disposició judicial i el jutge instructor va decretar la seva llibertat amb càrrecs. Des del divendres, quan el Sónar va obrir les seves portes, i fins dissabte es van detenir 23 persones, concretament tretze el divendres i deu el dissabte. Entre les persones detingudes, deu van ser arrestats per presumptes delictes de furt, dotze per tràfic de drogues i una per ordre de detenció.   Durant tot el dispositiu es van recuperar un total de 102 telèfons mòbils i es van intervenir uns 1.400 euros en efectiu, 62 embolcalls de cristall, conegut també com a MDMA, 270 pastilles, 22 embolcalls d'speed, 35 embolcalls de cocaïna, 15 peces de haixix i 10 bosses de marihuana. A més, els agents van aixecar una acta de denúncia administrativa per revenda d’entrades i altres 13 denuncies administratives més.

Summary: 23 detinguts i un centenar de mòbils robats durant el Sónar


L'ONG Save The Children demana a l'adminsitració una estratègia integral amb mesures de prevenció i actuació per reduir els casos de violència contra la infància i atendre millor els infants que n'han estat víctimes. En el marc del Dia Mundial per a la Prevenció de l'Abús Sexual Infanti, l'ONG recorda que una de cada dues víctimes d'abús sexual a Catalunya són nens o nenes, i que una de cada cinc persones, el 17%, ha patit algun abús sexual durant la seva infància. L'ONG xifra en 766 les denúncies que s'han posat per abusos sexuals i situen en ''el secret i els tabús'' el principal problema del fenomen.  Des de Save The Children es recalca que en països on hi ha programes amplis de formació dels infants, com Canadà o els Estats Units, s’ha demostrat que les probabilitats de patir abús es redueixen a la meitat. “Quan els nens i nenes reben formació i se’ls parla de l’abús sexual, n’acaben tenint més coneixement i alhora saben com evitar-lo: coneixen les situacions de risc i demostren més control i seguretat. Si es produeix un cas d’abús ho expliquen abans i, per tant, els abusos no s’estenen en el temps”, explica Emilie Rivas, responsable de Polítiques d’Infància de Save the Children. Per l'ONG, l'estratègia integral ha de comptar amb  mesures d'actuació i aconseguir més coordinació entre els servis que ha de veure un infant. Actualment, asseguren que ha de passar per quatre serveis (policia, hospitals, serveis de protecció i jutjats) no coordinats i explicar la seva història en tots ells, cosa que suposa ''dolor i patiment''. Per això creuen que  7 de cada 10 casos oberts per abús sexual infantil no arriben a judici per manca de proves. Save The Children reivindica el model nòrdic d'atenció integral, el Barnahus (la Casa dels Infants), un equipament que s'obrirà els propers mesos a Tarragona en una prova pilot que permetrà que tots els departaments implicats treballin de manera coordinada. L'ONG en destaca que sigui una casa lluny decomissaries i hospitals, amb un entorn amigable i els seus resultats: a Islàndia, per exemple, el nombre de casos en els quals l'agressor ha estat acusat s'han triplicat.

Summary: Save The Children demana una estratègia integral a Catalunya per reduir els casos de violència contra la infància


1.366 persones van passar per l'espai d'acollida de l'entitat i els equips de carrer van visitar 550 persones que dormen al ras a Barcelona ACN Barcelona.-Arrels Fundació va atendre 1.798 persones sense llar el 2015 -760 per primera vegada-, un 12% més que el 2014 i un 61% més que fa cinc anys. Són dades de la memòria anual d'aquesta entitat que té com a objectiu principal que ningú dormi al carrer. El 89% de les persones ateses van ser homes. Quant a l'edat, el 73% tenien entre 34 anys i 65 anys; l'11%, menys de 34 anys i el 16% més de 65. Un total de 1.366 persones van passar per l'espai d'acollida de l'entitat i els equips de carrer van visitar 550 persones que dormen al ras a Barcelona i que procedeixen de 32 països. Arrels també va allotjar 232 persones i va destinar el 54,86% del pressupost a garantir allotjament i suport social.  Els equips de carrer d'Arrels van realitzar 4.920 visites al llarg del 2015 a sis districtes de Barcelona. Es tracta de Ciutat Vella, Gràcia, Sant Martí, l'Eixample, Sant Andreu i Sants-Montjuïc. El maig del 2015, l'entitat va organitzar un recompte nocturn per saber quantes persones dormien al ras aquella nit a la capital catalana i en van comptabilitzar 892, sobretot a Ciutat Vella, Eixample i Sants-Montjuïc.  Pel que fa a l'allotjament, Arrels va gestionar 52 pisos el 2015 i ha apostat per oferir més habitatges estables i reduir les habitacions de relloguer i les estades en pensions. 44 persones vinculades a Arrels viuen a pisos individuals.  L'espai d'acollida, que ofereix els serveis de dutxa, consigna i rober, entre d'altres, va doblar l'horari i va poder atendre més persones i de forma més intensiva. Hi van passar 1.366 persones, un 23% més que el 2014 i un 71% més que fa cinc anys. Un total de 666 persones van utilitzar el servei de dutxa; 487 persones es van afaitar i 143 van fer ús del servei de perruqueria. La consigna va guardar l'any passat les bosses de 420 persones, mentre que a Barcelona no hi ha serveis públics de consigna. Un total de 317 persones van rebre les seves cartes i correspondència a Arrels.  Àpats, acompanyaments al metge i suport psicològic L'entitat va oferir durant el 2015 87.471 àpats i va realitzar 2.088 acompanyaments al metge, a la xarxa d'atenció de salut mental i la xarxa d'atenció a persones amb addicions. Arrels va fer un seguiment social intensiu de 243 persones que vivien a pisos individuals i compartits, habitatges més precaris i al carrer amb l'objectiu de promoure el procés cap a l'autonomia. També va oferir suport psicològic a 29 homes i dones que han viscut al carrer i que, més enllà de les necessitats bàsiques com tenir un sostre i menjar, necessiten aquest servei per millorar la seva situació. Treballadors, voluntaris, socis i usuaris Arrela va comptar el 2015 amb la col·laboració de 364 voluntaris, que van participar en serveis d'atenció a les persones i en tasques administratives, de manteniment, informàtica i comunicació, entre d'altres. La continuïtat de l'atenció es va proporcionar amb la implicació de 53 treballadors amb perfils molt diversos. També van col·laborar en diferents tasques 30 persones ateses. La tasca de l'entitat s'ha basat amb el suport de 4.368 persones sòcies i donants i el suport de 98 empreses i entitats. El 2015 va ser un any econòmicament estable, amb una despesa total  de 3.217.900,05 d'euros. Els socis i donants van incrementar protagonisme i les seves aportacions van significar un 46% del total dels ingressos. El 54,85% del pressupost es va invertir en allotjament i suport a la persona i el percentatge de despesa en la primera acollida i els serveis bàsics va augmentar fins al 12,4% per atendre millor les persones. El 66,05% dels ingressos van ser privats i el finançament públic va baixar fins al 33,95%.  L'entitat també destaca el treball amb la Fiscalia especial de delictes d'odi i discriminació per mostrar la violència cap a les persones que viuen al carrer i va denunciar casos d'estafa a persones sense llar. També va promoure el desembre una trobada entre 36 entitats i municipis que atenen persones sense llar a Catalunya per intercanviar dificultats comunes i alternatives; va posar en marxa una aplicació que permet avisar si una persona dorm al carrer i va impulsar la campanya '1miliodegracies.org', entre altres iniciatives. L'entitat va recordar el desembre al Govern el seu compromís de realitzar un recompte anual per saber exactament el nombre de persones que dormen al carrer després que el Parlament l'instés a fer-ho el passat mes d'abril.

Summary: Arrels va atendre 1.798 persones sense llar el 2015, un 12% més que l'any anterior


La Festa del Serpent de Manlleu arriba enguany a la 13a edició i incorpora algunes novetats. Des de l'organització, Laura Sitjà ha explicat que una de les incorporacions que el públic podrà veure serà una nova escena en la mostra de vida quotidiana de la ciutat que es fa davant el Museu del Ter. Allà, entre la fruiteria, la taverna i altres elements, s'ha decidit afegir un nou ítem per explicar la vida a les fàbriques. D'aquesta manera, s'ha optat per un treballar que sortirà de treballar de la fàbrica, un element que explica molt bé la història del darrer segle a la capital del Ter. D'altra banda, l'organització també ha aprofitat per crear expectativa per l'escena de la llegenda del Serpent que té lloc a Dalt Vila. Sitjà no ha donat més detalls però ha explicat que s'espera una intervenció "espectacular" dels Nyerros de la Plana.  El 14 d'agost tornarà a ser la data en què el Serpent sortirà del seu cau. L'espectacle comença quan ja és de nit i un focus il·lumina el narrador, situat al riu Ter sobre una barca, que guia els vailets a la Devesa. Allà, els nois roben el dimanat i tot seguit travessen l'aigua i desperten la fúria de la bèstia. Aquest és el començament d'una llegenda que des de fa tretze anys omple els carrers de la ciutat de Manlleu de públic encuriosit, diables, capgrossos i foc.   Les novetats d'enguany es localitzen principalment en dos punts. La primera que es trobarà el públic serà davant el Museu del Ter, on s'incorpora una escena per explicar la vida a la fàbrica, i que compartirà espai amb les altres representacions de la vida quotidiana del poble de Manlleu, com una fruiteria o una taverna, entre d'altres. Les escenes costumistes, però, s'acaben de cop amb l'arribada del serpent, cosa que obliga la gent i el públic a fugir. L'altra novetat passarà a l'escena de Dalt Vila, amb la participació dels castellers, els Nyerros de la Plana. En aquesta part de la llegenda, se sol cantar la cançó del Serpent, i el narrador intenta amb la gent del públic trobar un lloc per amagar el diamant que els vailets li han robat a la bèstia.  Un dels elements importants de la festa també és el foc. Els organitzadors han alerta que a aquells a qui el foc no els agradi que s'estalviïn sobretot el fragment de la història que passa al Passeig Sant Joan i la zona de  les Tres Creus. "Allà els diables s'hi llueixen molt i es veu tota la fúria del Serpent", ha destacat Laura Sitjà.  Un dels portaveus de l'organització, Arnau Roca, ha explicat que es vol apostar per la línia de convertir la Festa del Serpent en "el dia" del Serpent i poder anar vestint la jornada d'activitats durant tot el dia amb tallers, sopar o una caminada, entre d'altres. Cada any, el nombre de participants a la festa també va en augment, han destacat els organitzadors, per això ja parlen d'una festa que està "molt arrelada" i que creix "amb força". En aquesta edició hi participen unes 300 persones. El concert que tancarà la nit serà el de l'Orquestra DiVersiones.   La Festa del Serpent és un dels plats forts de la Festa Major de Manlleu, que va del 12 al 16 d'agost, i que ofereix propostes per a grans i petits. Entre les més destacades, hi ha un concert de música clàssica,  un concert amb VicSwing, Teatre al Museu del Ter o el concert amb el grup osonenc dels 80 Duble Buble. Per l'alcalde, Àlex Garrido, la fórmula és un "èxit" perquè combina dos elements bàsics: d'una banda s'intenta portar grups i espectacles "d'alt nivell" i, alhora, es potencia el talent local.

Summary: La Festa del Serpent de Manlleu afegeix una fàbrica a la mostra de vida quotidiana que es pot veure davant el Museu del Ter


JxSí i la CUP comencen a parlar de més detalls del referèndum de l’1 d’octubre, després que dimarts presentessin la llei que hauria d’emparar la votació. En una entrevista a Catalunya Ràdio, la portaveu de JxSí i secretària general d’ERC, Marta Rovira, ha avisat que aquesta norma estableix un “règim jurídic excepcional” que la situa per sobre de qualsevol altra llei i que, per això, creu que “cap jutge ni cap fiscal” podrà actuar per intentar evitar el referèndum basant-se en “altres lleis clarament subordinades” a aquesta. En aquest sentit, ha garantit que, per tant, no podran donar ordres als Mossos d’Esquadra perquè actuïn com a policia judicial contra l’1-O un cop aprovada la llei del referèndum. D’altra banda, la diputada de la CUP Anna Gabriel ha reclamat al Govern que “doti de tota la versemblança” el referèndum i faci èmfasi en el caràcter vinculant per intentar que els del ‘no’ a la independència participin a la votació i en els dies previs, perquè tem que els contraris a la separació “no facin campanya activa”.  Marta Rovira i Anna Gabriel han compartit entrevista amb el també diputat de JxSí i dirigent del PDeCAT, Lluís Guinó. A la conversa, ha estat justament Guinó qui ha posat en dubte que de cara a l’1 d’octubre hi pugui haver una suspensió de l’autonomia o que l’Estat recuperi el control dels Mossos d’Esquadra per fer complir ordres judicials contra el referèndum. “La competència en matèria de seguretat a Catalunya la tenen els Mossos. Si es un procés legitimat per una llei, qui té la competència són els Mossos. La intervenció d’una altra administració dirigint els Mossos no correspondria. Seria un altre escenari”, ha assegurat el dirigent del PdeCAT.  En aquest sentit, Marta Rovira ha donat suport a l’argument afirmant que la llei presentada dimarts estableix “un règim jurídic excepcional” i que això fa que tant el referèndum com tot el que l’envolti “no estigui en mans de cap jutge ni fiscal de l’ordenament jurídic espanyol aplicant l’ordenament jurídic espanyol, dient com interpretar aquesta llei, ni dient que ho fa en base a altres lleis clarament subordinades a la del referèndum”. I és que la norma presentada estableix que cap altra norma que col·lisioni amb aquesta tindrà valor mentre no se celebri el referèndum. “Aquest marc legal habilita els funcionaris i treballadors públics, com els Mossos, perquè aquell dia puguin treballar amb normalitat”, ha afegit. Per la seva part, la diputada de la CUP Anna Gabriel ha volgut advertir que “desgraciadament la confrontació amb l’Estat és de primer nivell” en aquest moment, i ha avisat que arremetran contra el referèndum “per terra, mar i aire”.  En aquest sentit, ha posat sobre la taula la possibilitat que durant la campanya electoral prèvia a l’1-O, els contraris a la independència no participin per pensar que l’Estat està amb ells. “No és menor el temor que puguem tenir a plantejar que no hi hagi campanya activa pel ‘no’”, ha advertit. Per fer-hi front, però, ha reclamat al Govern que “plantegi totes les garanties del referèndum, posi èmfasi en els efectes vinculants i doti de tota la versemblança el procés”.  Tant Rovira com Guinó han coincidit que, justament fent això, es garantirà que els contraris a la separació de l’Estat acabin fent campanya, participant als debats i sobretot anant a votar el dia del referèndum.

Summary: Rovira avisa que cap jutge podrà ordenar els Mossos contra l’1-O perquè la llei estableix un “règim jurídic excepcional”


El conseller de Polítiques Digitals i Administració Pública, Jordi Puigneró, ha avançat que la Generalitat aprovarà aquesta tardor una oferta d’ocupació pública de gairebé 30.000 places, que s’aniran convocant al llarg de la legislatura. L’objectiu, "reduir la temporalitat" i “estabilitzar” l’administració catalana. El responsable del departament de nova creació ha comparegut aquest dijous al Parlament per exposar les seves principals línies de treball. Digitalització de l’administració,  innovació i “ciutadania digital”, connectivitat arreu del territori i ciberseguretat són les prioritats de la legislatura, segons ha senyalat Puigneró.  Puigneró ha avançat al Parlament que el Govern té previst aprovar a la tardor una oferta d’ocupació pública de “gairebé” 30.000 places, com a forma “d’estabilització i consolidació de plantilles per reduir la temporalitat” a l’administració pública catalana. Temporalitat que se situa avui en el 36% dels treballadors públics.  Segons ha detallat el conseller, es convocaran 4.300 places de funcionaris d’Administració i Tècnics, 16.000 docents, 9.000 estatutaris de l’Institut Català de la Salut (ICS) i 685 de personal laboral.

Summary: El Govern convocarà 30.000 places públiques al llarg d’aquesta legislatura


La Diputació de Girona s'ha sumat a la vaga mundial pel clima que es farà el 27S per declarar de manera immediata l"emergència climàtica". Totes les forces representades al ple defensen que cal sumar esforços per donar una "resposta ferma" amb polítiques energètiques, ambientals i sostenibles "decidides" des de totes les institucions. "Hem de passar del compromís a l'acció" per generar "canvis reals", se subratlla en la declaració institucional. El text també posa de manifest el "paper clau" del món local en la conscienciació i canvi d'hàbits de la ciutadania i la corporació s'ha compromès a donar suport tècnic i econòmic als municipis davant aquesta problemàtica. Durant la sessió d'avui, l'equip de govern i la majoria de forces de l'oposició han tombat una moció del PSC sobre Endesa i la pobresa energètica al considerar que estava "desfasada" en el seu plantejament. Durant la lectura institucional d'emergència climàtica, la Diputació de Girona ha expressat el seu suport a la tercera vaga mundial per al clima que es farà el 27 de setembre. La jornada s'ha plantejat com a una vaga estudiantil, de consum i amb mobilitzacions per declarar de manera immediata l'emergència climàtica. En el text que s'ha llegit al ple d'avui, la corporació ha reclamat una "resposta ferma" amb polítiques energètiques, ambientals i sostenibles "decidides" des de totes les institucions. "Hem de passar del compromís a l'acció" per generar "canvis reals", es recull al text, on també s'ha posat el focus en el paper "clau" del món local en la conscienciació i el canvi d'hàbits de la ciutadania.   En aquest sentit, s'han compromès a donar suport tècnic i econòmic en accions com ara la protecció dels espais naturals, la reducció dels residus (i especialment l'ús del plàstic en tots els àmbits locals), fomentar l'estalvi i l'eficiència energètica i facilitar la implantació d'energies renovables. També volen que la Diputació sigui "carboni neutre" en la seva actuació, amb mesures com la creació del fons de carboni per compensar les emissions amb inversions en eficiència energètica i renovables.  D'altra banda, s'han compromès a ajudar als ajuntaments en la reducció de les emissions de gasos contaminants als municipis i insten l'estat espanyol a complir els compromisos vigents sobre el clima i l'energia fixats pel 2030.   La moció del PSC sobre Endesa i la pobresa energètica no prospera En la sessió d'aquest dimecres s'ha debatut sobre les cartes d'Endesa als Ajuntaments referent al deute acumulat amb la problemàtica de la pobresa energètica. Totes les forces representades han coincidit que aquest és un problema de país i  que cal fer complir la Llei 24/2015 per garantir els drets bàsics dels ciutadans però no hi ha hagut unanimitat amb el text de la moció que ha proposat el PSC. El text proposat pels socialistes, que ha defensat Sílvia Paneque, es demanava crear una taula territorial liderada per la Diputació de Girona amb Ajuntaments, Consells Comarcals i Generalitat per fer un front comú  i buscar solucions. També reclamava a la Generalitat que signés un conveni amb les companyies subministradores amb aquesta problemàtica així com la seva implicació amb el pagament dels deutes  i que es recomanés als ajuntaments de "no respondre de forma individual ni pagar els imports reclamats" a l'espera d'una posició conjunta de les administracions. La CUP ha sigut l'única força que s'ha abstingut perquè compartien l'"enuig" per la forma d'actuar d'Endesa. Ara bé, també ha observat que les peticions del text referents a la Generalitat i a comunicar-se amb els ajuntaments ha quedat "desfasada" perquè aquesta feina ja s'està fent. La diputada Laia Pèlach també ha lamentat que el text no fos "més contundent" contra Endesa i les seves "amenaces" amb propostes de vies de pressió.  La resta de partits hi han votat en contra perquè no la veien necessària. El vicepresident Albert Piñeira en nom de l'equip de govern (JxCat i ERC) ha titllat la moció d'"oportunista" i de "poc treballada" perquè incloïa aspectes que ja havien succeït o que ja existien, com és el cas de la taula de treball que ja hi ha a nivell de Catalunya. També ha lamentat que el text posi el focs en el lloc equivocat perquè "assenyala a la Generalitat i no a les subministradores" que són les que durant tres anys no han volgut signar cap conveni amb el Govern per buscar una entesa amb aquesta problemàtica. També ha reiterat el "compromís" de la Diputació amb la pobresa energètica tot subratllant que s'han incrementat els recursos i la coordinació amb tots els agents per evitar duplicar esforços.  Des del Grup Tots per l'Empordà i els Independents de la Selva han explicat el vot contrari perquè creien que tota aquesta feina que recollia la moció ja s'estava fent. Sí que han demanat que l'equip de govern els mantingui informats en tot moment de com evoluciona aquest tema que afecta de ple als municipis.  Paneque ha lamentat la falta de suports i ha retret a l'equip de govern no haver presentat cap esmena al text de la moció per buscar un consens i d'haver rebutjat la moció socialista des del moment que van saber que volien portar-la a ple. "Volíem una taula territorial i ens sembla important el treball de proximitat i la bona coordinació entre municipis", ha reblat la diputada socialista.

Summary: La Diputació de Girona se suma a la vaga pel clima del 27S i reclama "passar a l'acció" des del món municipal


La Cooperativa Agrícola del Prat de Llobregat viu amb “incertesa total” l’onada de fred que aquesta setmana ha entrat a Catalunya, especialment pel que fa a la carxofa, que ara és en plena temporada. El president de l’entitat, Joan Ribas, ha explicat a l’ACN que fins ara han superat amb èxit el fred perquè les temperatures no han baixat dels zero graus, però preveu que la propera matinada serà quan els termòmetres tocaran fons. Serà aleshores quan arribaran les “glaçades negres”. Si es confirmen les previsions i el fred cau per sota dels zero graus, una part de les carxofes es gelaran per dins i moriran. Ribas ha apuntat que les més perjudicades seran aquelles de segones i terceres collites, si bé confia que la glaçada només durarà un dia, de manera que la planta aviat es recuperarà i serà a temps de brotar de nou, per donar fruits a la recta final de la temporada. Joan Ribas ha recordat que la temporada de la carxofa s’allarga des de finals d’octubre fins la primavera. Durant aquests mesos, la majoria de conreus fan dos cicles complerts, i habitualment  és durant el mes de gener quan la planta viu un moment d’impàs entre els dos cicles. El fet que sigui just ara quan s’espera la “glaçada negra”, ha indicat Ribas, significa que les plantes de segons i tercers fruits quedaran malmeses “perquè tenen el mànec més prim”. Així, els fruits que ara morin hauran de brotar de nou.  Amb tot, Joan Ribas ha matisat que el lent allargament d’hores de sol que comença a haver juga a favor dels conreus. Malgrat ara alguns fruits corrin el risc de morir per la glaçada, el cicle de llum que s’apropa d’ara en endavant beneficia que les carxoferes es recuperin de forma més ràpida i siguin a temps de produir de cara a la primavera. La clau, ha assegurat, serà que el fred no es perllongui: “Si la glaçada passa ràpid, s’espatllarà una part de la collita però no serà preocupant. Si durés, sí que seria realment perillós”, ha conclòs. D’altra banda, Joan Ribas també ha garantit que hi ha una bona part de la collita que està preparada per superar sense riscos la glaçada de la propera matinada. Es tracta d’aquelles carxoferes on encara no s’ha collit cap fruit, en les quals la carxofa és gran, amb un mànec “més gruixut i sa”. “Que siguin més fortes no vol dir que no els afecti la gelada, però serà en menys mesura”, ha puntualitzat Ribas.  El Prat, contrapès dels conreus de Múrcia i Benicarló Joan Ribas ha assegurat aquest dimarts que aquesta temporada està sent “bona” pels productors del Baix Llobregat, amb un volum de productes homogeni al llarg de tots els mesos, la qual cosa permet estabilitzar també els preus. Fins ara, la climatologia els ha estat favorable, contrarestant la situació que s’ha vist a altres zones puntals de la producció de carxofes, com Múrcia i Benicarló. Segons ha senyalat Ribas, en aquestes regions les collites han quedat totalment malmeses per l’acumulació de pluges i fortes ventades, la qual cosa ha “beneficiat” els productors catalans, que han pogut ampliar el seu radi de venda.

Summary: Incertesa entre els productors de carxofes del Prat pels efectes de les glaçades


El primer secretari del PSC, Miquel Iceta, ha reclamat al candidat a la investidura, Quim Torra, demanar perdó per les "desqualificacions" fetes en piulades a les xarxes socials i marcar així "un abans i un després". En declaracions als mitjans des del Parlament, Iceta ha valorat que Torra haurà de "revisar molt seriosament" alguns dels plantejaments públics que ha fet fins ara perquè l'ha alertat que sinó "una part del país no podrà confiar en la seva tasca". El socialista li ha recordat que amb les seves paraules no desmereix gent d'un altre país sinó "ciutadans de Catalunya als que ha de representar i servir" i l'ha instat a expressar durant el seu discurs d'investidura un canvi en aquesta actitud. D'altra banda, ha esperat que el govern sigui efectiu i no "vicari" i que el president no estigui "supeditat" a cap altra persona. "No convé l'aire de provisionalitat, ni l'espècie de dualisme entre un govern a l'interior i un governa l'exterior", ha declarat.  El primer secretari del PSC ha recordat a Torra que hi ha "bona part dels catalans que se senten espanyols" i per això ha considerat que hauria de demanar disculpes per les seves expressions utilitzades en piulades a les xarxes socials. "Seria molt bo que hi hagués un abans i un després si vol fer un paper, que és obligat, de tancar ferides i intentar recosir un país dividit", ha declarat.  Així, Iceta ha afirmat que seria "molt convenient" que Torra aprofités el seu discurs en el ple convocat per aquest dissabte per "marcar distància clara entre el que va ser la seva fase d'activista de la que pugui ser la nova etapa com a president".  Iceta ha reivindicat també que el poder del president de la Generalitat rau en la confiança que li dona el Parlament i no ha de "subordinar-se a les voluntats d'altres persones". Ha afegit que si això passa serà dolent per a les institucions i va "contra el sistema institucional i la llei".  Per últim, el primer secretari ha explicat que en la conversa amb el president del Parlament, Roger Torrent, li ha tramès que li hagués agradat més que el ple fos dilluns i dimecres però que no posarien impedients perquè compartien que s'havia trigat molt en arribar fins a la investidura.

Summary: Iceta reclama a Torra que marqui un "abans i un després" demanant perdó per les "desqualificacions" a les xarxes


L'Ajuntament de Barcelona ha presentat aquest dimarts un pla estratègic pel període 2017-2020 per millorar la cura de les persones, al qual destinarà 59 MEUR. El pla, que es presentarà al proper Plenari del Consell Municipal, vol fer "corresponsable" la resta de la ciutadania sobre la cura a les persones malaltes o que necessiten atenció especial, com nens petits i gent gran. Entre les diferents mesures, s'obriran cinc nous espais familiars, es crearan ajudes econòmiques a la rehabilitació d'habitatges on viuen persones amb discapacitats i es posarà en marxa una bossa d'hores mensuals de servei de cura per facilitar la conciliació laboral i familiar de les persones en risc d'exclusió social. Segons un estudi del comissionat d'Economia Social i Solidària, la família s'encarrega de la cura de les persones malaltes o dependents en un 90% dels casos, i són les dones qui majoritàriament assumeixen aquesta tasca. L'anàlisi també assenyala que aquesta situació impacta negativament a la salut de les dones i a la seva entrada i permanència al mercat laboral. Per revertir aquesta situació, l'Ajuntament destinarà 59 milions d'euros des d'ara i fins el 2020 a un pla que preveu diverses accions per descarregar el volum de feina de les cures dels familiars. Aquest pressupost s'afegeix als 163 MEUR que el govern va destinar a aquest àmbit durant l'any 2016. Entre les accions previstes els següents tres anys, hi ha l'obertura de cinc espais familiars (EF), com a complement a l'oferta de les llars d'infants pels nens de 0 a 3 anys. A banda del recent estrenat EF al barri de Roquetes, s'inauguraran altres a l'Eixample Esquerra, al Raval, a Sants-Badal i a Trinitat Nova. S'ubicaran al costat de les llars d'infants, i  les famílies hi podran anar dos cops per setmana per compartir experiències, rebre assessorament professional i conèixer altres serveis. Al mateix temps, el pla estratègic de cura de les persones també inclou l'impuls del cohabitatge, ajuts a la rehabilitació de la llar de persones amb discapacitats, la promoció dels projectes 'Radars' i 'Baixem al carrer' per afrontar la solitud no volguda, i una línia de subvenció a les activitats de lleure inclusives per a persones amb alguna discapacitat o diversitat funcional. Pel que fa a la generació de llocs de treball, Barcelona Activa posarà en marxa mòduls de formació i validació de competències per a les persones cuidadores professionals i s'estudiaran incentius per propiciar que les famílies regularitzin la contractació dels cuidadors. En paral•lel, a nivell de formació, es crearà el programa 'Preparats per cuidar', per promoure la coresponsabilitat dels homes en la cura de les persones. Finalment, l'Ajuntament crearà una bossa d'hores mensuals del servei de cura per facilitar la conciliació de la vida laboral i familiar. Funcionarà com a prova pilot i estarà pensat per a pares i mares que no tinguin una xarxa de relacions que els pugui ajudar o que estiguin en situació d'exclusió econòmica, sempre i quan també estiguin en un procés d'inserció laboral.

Summary: Barcelona destinarà 59 MEUR a millorar la cura de les persones


La Guàrdia Civil va detenir dimecres a la tarda un home de 22 anys un home que presumptament va donar una puntada de peu al cap a un Guàrdia Civil l'1 d'octubre a Sant Esteve Sesrovires (Baix Llobregat). A l'arrestat, que és veí d'aquest municipi, se l'acusa dels delictes d'atemptat contra un agent de l'autoritat, resistència, desobediència i amenaces. Els fets van tenir lloc a la tarda, quan el Grup de Reserva i Seguretat número 2 de Sevilla es disposaven a detenir una altra persona que presumptament també havia donat una puntada de peu a un altre agent d'aquest cos que havia caigut a terra. Segons un comunicat del Ministeri de l'Interior, en aquell moment es va acostar aquest individu, va donar "una forta puntada de peu a un dels guàrdies civils" i va fugir.

Summary: Detingut un jove de 22 anys per donar una puntada de peu al cap a un Guàrdia Civil l'1-O a Sant Esteve Sesrovires


La bretxa entre els ingressos de les famílies i el preu de l'habitatge s'amplia a Barcelona. I és que, segons dades de l'Observatori de l'Habitatge Metropolità (O-HB), el cost mitjà de l'accés a l'habitatge a la ciutat de Barcelona, sigui de compravenda o de lloguer, ha incrementat més doble que la renda de les llars entre els anys 2000 i 2018. La tendència es manté en el conjunt de Catalunya,  però és més aguda a la ciutat de Barcelona on, de mitjana, els llogaters paguen 929,6 euros de mitjana al mes. En total, l'any passat les llars de de l'àrea metropolitana havien de destinar el 43,5% del seus ingressos a pagar el lloguer. En una roda de premsa, la  presidenta de l'O-HB, Carme Trilla, ha considerat que s'està arribant a un "sostre" de preus en el mercat de lloguer i ha alertat que detecten un comportament de "bombolla immobiliària incipient" en la compravenda.

Summary: El preu mitjà de l'habitatge a Barcelona creix el doble que la renda familiar en 18 anys


El govern espanyol ha nomenat Silvia Calzón, mèdica especialista en Medicina Preventiva i Salut Pública, com a número dos de Salvador Illa al Ministeri de Sanitat. El Consell de Ministres ho ha aprovat aquest dimarts i Calzón ocuparà el càrrec de secretària d'Estat, recentment creat per reforçar l'estructura de Sanitat. Calzón (Sevilla, 1975) exercia actualment com a epidemiòloga d'Atenció Primària a Sevilla. És doctora per la Universitat de Granada i ha desenvolupat feina d'investigadora vinculada principalment a l'estudi de les desigualtats socials en salut. En l'àmbit de la gestió, ha estat gerent de les àrees de Gestió Sanitària Sud de Còrdova i de Sevilla al Servei Andalús de Salut. El Butlletí Oficial de l'Estat (BOE) va publicar aquest dilluns la creació d'una Secretaria d'Estat de Sanitat per ampliar la "direcció de primer nivell" del departament i que haurà de servir per millorar la coordinació amb les CCAA, entre d'altres. A banda, el Consell de Ministres també ha aprovat la transformació de la Secretaria General de Sanitat en la Secretaria General de Salut Digital, Informació i Innovació del Sistema Nacional de Salut (SNS), que ocuparà Alfredo González, i la creació de la Direcció General de Salut Digital i Sistemes d'Informació per al SNS, que dirigirà Juan Fernando Muñoz. La Secretaria d'Estat de Sanitat manté orgànicament el mateix nombre de direccions generals que l'anterior Secretaria General de Sanitat, amb els mateixos directors.

Summary: El govern espanyol nomena Silvia Calzón com a número dos de Salvador Illa al Ministeri de Sanitat


El conseller d'Exteriors, Relacions Institucionals i Transparència, Bernat Solé, creu que el seu nou càrrec pot supeditar el desenvolupament de la causa que té oberta al TSJC. "No voldria dubtar, però les evidències em porten a pensar que la meva condició de conseller pugui condicionar que pugui ser jutjat d'una manera o altra", ha dit en una entrevista a l'ACN. Solé trobaria "preocupant" que la posició d'un presumpte acusat canviés pel seu lloc a l'administració. El TSJC ha obert judici oral contra ell, acusat d'un delicte de desobediència per l'1-O quan era alcalde d'Agramunt. El conseller ha constatat la "persecució de l'independentisme" per part de l'Estat a nivell municipal però també al Govern, i dubta sobre si "la justícia és justa". Solé ha afegit que entén que entrarà al TSJC com a qualsevol ciutadà del país i amb els mateixos drets i deures. Tot i això, apunta que el càrrec que té des de fa tres mesos com a màxim responsable de la conselleria d'Exteriors el podria perjudicar. El cap del departament apunta que la història del país demostra que la "persecució" contra l'independentisme "hi és". I que, a més, no sempre s'ha mantingut en l'objectivitat, com creu que demostren el concepte de "policia patriòtica" i el paper dels GAL: "Quan apareixen elements així et fan dubtar de si la justícia és justa". Solé basa l'escrit de la seva defensa en l'argumentació que ell va fer "el mateix" que va fer qualsevol alcalde: estar "al costat" de la ciutadania per exercir el dret a vot. "El fiscal diu que vaig tenir paper rellevant, però la rellevància és la celebració de l'1-O", ha sentenciat a l'entrevista. De fet, l'ara conseller assevera que el que li preocuparia seria no haver donat compliment del seu mandat com a alcalde, que era "estar al servei del poble".

Summary: Bernat Solé: "Ser conseller pot condicionar que sigui jutjat per l'1-O d'una manera o altra"


PSOE i PP no han acostat postures en la reunió que han mantingut aquest dijous a la tarda per tractar dels acords per a la reconstrucció social i econòmica en el marc de la pandèmia de la covid-19. A la trobada hi han assistit Adriana Lastra i Rafael Simancas del grup parlamentari del PSOE i Félix Bolaños y José Antonio Montill pel govern, a més d'Ana Pastor i Guillermo Mariscal per part del PP. Fonts socialistes han afirmat que la “voluntat” del govern és arribar a acords amb el principal partit de l'oposició en un tema “essencial” com és la sortida de la crisi, però “lamentablement” no ha “estat possible”, perquè “tot i l'esforç” per “apropar postures” el PP no ha donat suport a “cap dels quatre pactes que ens demanen els espanyols”. Les mateixes fonts han assegurat que govern i grup parlamentari seguiran dialogant amb el PP i amb la resta de forces polítiques per assolir “grans acords transversals d'Estat” per superar la crisi.

Summary: PSOE i PP no acosten postures en els acords per a la reconstrucció social i econòmica


La primera edició de l'Agro Alta Segarra ha arrencat aquest divendres a Calaf amb més de 90.000 metres quadrats dedicats al primer sector. L'alcalde de la població, Jordi Badia, ha explicat a l'ACN que la fira vol reivindicar el caràcter agrícola del territori i convertir-se en un "referent professional i dinàmic". Precisament, aquest dinamisme és un dels trets de l'essència de la fira i que la diferencien de moltes fires agrícoles d'arreu de Catalunya. Els 90.000 metres quadrats a la zona del poliesportiu serviran, durant tot divendres i fins dissabte al migdia, com un camp de proves perquè els professionals del sector puguin veure en directe demostracions tècniques de maquinària, conèixer les darreres novetats i també les puguin conduir. En total hi participen set marques de tractors i una trentena d'empreses de productes i serveis dedicats al primer sector. Durant tot el certamen, les màquines en moviment i treballant el camp són les protagonistes. Dels gairebé 90.000 metres quadrats d'espai firal, 70.000 s'han convertit en un aparador de les novetats en maquinària agrícola. En total hi ha pres part set marques de tractors diferents (Fendt, Case, New Holland, Massey Ferguson, Deutz Fahr, Same i John Deere), sembradores de darrera generació (Maquinària Agrícola Solà), cubes, cultivadors, equips d’atomització i tractament fitosanitari i tot tipus de maquinària agrícola com polvoritzadors, remolcs i trituradores. Com a activitats paral·leles s'ha desenvolupat un programa de ponències dirigides principalment a professionals del primer sector. El pagament verd i els ajuts agrícoles en el futur, la sembra directa o com millorar el rendiment i la gestió de les explotacions han estat alguns dels temes escollits. La jornada també ha acollit la ponència de Pep Riera, fundador d'Unió de Pagesos, que ha parlat sobre les polítiques agràries en el marc d'una Catalunya independent.  El Rossend Bascompte es dedica a vendre i reparar maquinària agrícola i equips fitosanitaris. Bascompte ha ressaltat que l'enfocament de la fira és molt adient per al sector. Fins ara, ha explicat, assistien a fires "estàtiques", "on la gent passa per davant, es para, saluda, i potser fa una fotografia". Segons l'empresari, calia un lloc on la gent que es dedica al món de l'agricultura, "que li encanta provar la maquinària de després vol comprar", poguessin pujar i conduir a dalt dels vehicles. És el mateix que quan algú vol comprar un cotxe, "ha d'anar al concessionari i provar-lo", ha afegit.    A banda de les màquines que permeten millorar i optimitzar els processos al camp, Bascompte ha destacat que una de les vessants importants amb què treballen és en oferir confort als pagesos. "Els agricultors venen i proven els tractors buscant que hi puguin estar bé durant moltes hores", ha detallat. Segons Rossent Bascompte, "potser en èpoques de sega un pagès s'ha de passar 11 hores al dia assentat i el que busquen és un tractor que tingui un bon maneig, una bona caixa de canvi i que tingui un seient còmode".

Summary: Neix a l'Alta Segarra la primera fira agrícola que ofereix un camp de 90.000 m2 per a demostracions de maquinària


El president de la Generalitat replica a Sánchez que no hi ha cap problema de convivència i sí d'independència ACN Barcelona.-El president de la Generalitat, Quim Torra, ha instat el ministre d'Afers Exteriors, Josep Borrell, a "tenir el valor" d'anar al Congrés de Diputats i presentar una moció per demanar la llibertat condicional dels líders independentistes presos. D'aquesta manera ha respost en una entrevista a TV3 les declaracions de Borrell, que aquest dimarts ha admès que preferiria que no estiguessin en presó preventiva. "No pot ser que tinguem presos polítics, al segle XXI no s'entén", ha afegit. D'altra banda, el president de la Generalitat ha respost el president del govern espanyol, Pedro Sánchez, que avui ha afirmat que a Catalunya hi ha un problema de convivència i no d'independència. Segons Torra, "no hi ha cap problema de convivència i sí d'independència" i ha reiterat que ell es deu a les lleis que aprova el Parlament.  El president de la Generalitat ha reptat el ministre Borrell a anar al Congrés a dir que no pot ser que hi hagi "presos polítics". "No pot ser que es pretengui jutjar el govern Puigdemont amb Puigdemont lliure", ha argumentat per després afegir que aquest fet demostra que es tracta d'una "farsa" i d'una "causa contra l'independentisme". Torra ha afirmat que creu que continuarà sent president de la Generalitat per la Diada de l'any que ve i ha assegurat que té la total confiança amb el seu govern, la majoria parlamentària que li dona suport i el poble de Catalunya.

Summary: Torra insta Borrell a "tenir el valor" d'anar al Congrés a demanar la llibertat condicional dels presos


Pablo Casado ha recordat aquest dimarts a Pedro Sánchez que fa un any que el PP "estén la mà" al PSOE, en el que seria "una gran coalició de facto", a canvi d'un pacte fiscal que passi per abaixar impostos, amortitzar deute i complir amb el dèficit, i d'un pacte per la unitat nacional a Catalunya. En un acte del diari 'La Razón' en què el protagonista era el president de la Junta d'Andalusia, el popular Juanma Moreno, el president del PP ha recordat que és el PSOE el qui té la responsabilitat de "desbloquejar" el procés d'investidura, i en aquest sentit ha subratllat que el PP no li facilitarà, però que en canvi sí li ofereix "estabilitat". Casado també ha recordat que en la reunió que va mantenir amb Sánchez l'agost de l'any passat, el PP "sí va acceptar" els cinc pactes d'estat que li va proposar el PSOE, en pensions; justícia; infraestructures, defensa i política internacional, i violència de gènere. A aquests cinc pactes, més el fiscal i el de la unitat nacional, el PP n'afegiria ara un vuitè, Navarra, "per què els assassins no vegin que els seus hereus polítics treuen rèdit a una història de la qual no reneguen i per la qual no han demanat perdó". Finalment, Casado, que ha considerat un "tòpic" que el PP no sàpiga negociar ni dialogar, ha reclamat també acords en matèria educativa, un pacte per l'aigua i l'estudi d'una reforma electoral.

Summary: Casado recorda a Sánchez que fa un any que li "estén la mà" a canvi d'un pacte fiscal i un per la unitat nacional


El magistrat de reforç del jutjat central d'instrucció 6 de l'Audiència Nacional, Diego de Egea, ha començat a interrogar l'activista dels CDR detinguda dimarts a Viladecans (Baix Llobregat) per terrorisme i rebel·lió. La Guàrdia Civil l'ha traslladat amb un vehicle sense logotipar des de la comandància de Tres Cantos i la detinguda ha arribat a dependències judicials a dos quarts de deu del matí. Tanmateix, no ha passat a disposició del jutge fins passades quatre hores. A l'interrogatori hi assisteix també el tinent fiscal Miguel Ángel Carballo i l'advocat de la detinguda, Sergi Atienza. Tamara C. G. no va declarar davant la Guàrdia Civil i el seu advocat no ha aclarit si aquest dijous respondrà a totes les preguntes. A les portes de l'Audiència Nacional membres del CDR i de partits com PDeCAT, ERC, JxCAT, Demòcrates i la CUP li donen suport.

Summary: El jutge de l'Audiència Nacional comença a interrogar l'activista del CDR detinguda per terrorisme


Constaten la "paradoxa" que els ciutadans suportin una pressió fiscal "desproporcionada i clarament injusta" i que per a les rendes superiors a 110.000 euros sigui inferior a la mitjana espanyola ACN Barcelona.-El cap de llista d'ERC a les eleccions al Congrés, Gabriel Rufián, i el número 2, Joan Tardà, asseguren aquest dimecres en un article conjunt a 'El Periodico' que el Govern té "l'obligació d'estudiar totes les fórmules possibles" en matèria d'impostos i han constatat que, si bé "la immensa majoria" dels catalans suporten una pressió fiscal "manifestament desproporcionada i clarament injusta", les rendes a partir de 110.000 euros la pressió se situen per sota de la mitjana espanyola. "La paradoxa no pot ser més xocant", denuncien els dos caps de llista republicans en l'article, en què també assenyalen que si Catalunya disposés de recursos propis "ens podríem plantejar una rebaixa addicional de l'IRPF a les rendes mitjans i baixes i/o a tothom". En aquest sentit, recorden la prohibició a recaptar l'impost a la banca, l'impost a les nuclears i l'impost als pisos buits, que en total haurien reportat 760 milions d'euros a les arques de la Generalitat, i per això, duien, "cal estudiar si la rebaixa de l'IRPF de classes mitjanes i treballadors s'hauria de compensar amb els més rics". "Sempre tenint en compte que, de seguida que tinguem el control de tots els impostos, la voluntat és reduir l'IRPF en tots els trams", especifiquen. L'article de Tardà i Rufián arriba l'endemà que el president de la Generalitat, Carles Puigdemont, assegurés en un fòrum empresarial que no es plantejava un augment de l'IRPF, tal com estudia la Conselleria d'Economia i Finances, liderada per Oriol Junqueras. Tardà i Rufián –que asseguren més enllà de "les legítimes i evidents discrepàncies" en l'àmbit socioeconòmic els grups "lleials" al Govern "estan al servei" de Puigdemont i Junqueras-  creuen que és "just i necessari" que el Govern tingui com a objectiu "suavitzar la pressió fiscal i alleugerir la càrrega impositiva sobre les famílies". Pels dos candidats republicans, les classe mitjanes són les qui més pateixen aquesta pressió i creuen que implantar la progressivitat de l'impost "és simple sentit de la justícia social". "És urgent i una necessita tevitar que els rendes de treball tributin més que les de capital", sostenen Tardà i Rufián, que també posen l'accent en la lluita contra el frau fiscal de les grans fortunes. "L'evasió fiscal és un atemptat contra el benestar i la democràcia", sentencien.

Summary: Tardà i Rufián asseguren que el Govern té "l'obligació d'estudiar totes les fórmules possibles" en matèria d'impostos


La grua del Moll Sud del port de Barcelona que ha caigut aquest dimecres al matí per l'impacte d'un ferri ha afectat quatre contenidors de càrrega que contenien diversos bidons de productes líquids i sòlids inflamables i corrosius, i que són els que han acabat provocant l'incendi. No obstant això, la ràpida actuació dels Bombers ha impedit que es vessés cap producte a l'aigua ni es generés un núvol tòxic. L'incendi ha començat a les 8 del matí i ha estat controlat a les 11 hores. Fins al lloc s'hi han acabat desplaçant 19 dotacions dels Bombers, que han d'acabar d'entrar als contenidors per comprovar que no queden més productes per cremar. Tot i que inicialment s'havia anunciat que la roda de premsa comptaria amb la presència d'un representant del Port de Barcelona, finalment la institució ha fet una compareixença per separat a la seva seu. Per la seva banda, la companyia ha informat que la nau 'Excellent', procedent de Gènova, ha patit l'accident durant les maniobres d'amarrament al port, que es veia afectat per unes "condicions meteorològiques molt adverses". Tots els passatgers i tripulants es troben bé i cap ha resultat ferit. La companyia està col·laborant amb les autoritats del port per "aclarir el perímetre de l'accident".

Summary: La grua tombada al port de Barcelona per un ferri ha afectat diversos bidons de productes inflamables i corrosius


Agents de la policia espanyola han detingut quatre persones, una de les quals a a Vilanova i la Geltrú (Garraf), i tres més a Motril (Granada) i Morón de la Frontera com a presumptes responsables d'un delicte de tràfic d'armes. Els arrestats utilitzaven com a tapadora un establiment de Vilanova suposadament dedicat a vendre joguines i joies. El detingut a Vilanova i la Geltrú hauria fet més de 170 enviaments de paqueteria a través d'aquesta botiga. A casa seva havia instal·lat un taller on posava al dia armes inutilitzades, amb tot tipus de material i eines. La investigació s'origina en l'operació 'Portu', en què va ser intervingudes el gener passar més de 10.000 armes de guerra. Les indagacions van portar els agents fins al comerç de Vilanova i la Geltrú que servia de tapadora. Un cop registrat l'establiment la policia hi va intervenir diverses peces d'armes que enviaven per correu postal a diversos destinataris, amb activitats relacionades amb el crim organitzat. Algunes remeses acabaven en països com França o Bèlgica. A més, disposava de diverses pistoles actives, armes inutilitzades, elements essencials per reactivar-les, més de 1.000 cartutxos de diverses mides i munició de guerra. Pel que fa als dos detinguts a Andalusa, rebien peces essencials de les armes que posteriorment habilitaven per introduir-les al mercat il·lícit. A l'arrestat a Motril li van intervenir un canó de pistola i al de Morón, 35.000 euros en efectiu i abundant munició. L'operació 'Porto' va culminar el gener passat amb la intervenció per part de la policia espanyola, amb la col·laboració d'Europol, d'un arsenal d'armes de guerra a Biscaia, Girona i Cantàbria, amb un total de 9.000 fusells Cetme, 1.000 fusells d'altres marques, metralladores antiaèries , 400 obusos i granades, pistoles, revòlvers, entre altre material.

Summary: Un detingut a Vilanova i la Geltrú per traficar amb armes amb una botiga de joguines com a tapadora


Els empresaris de l’oci nocturn i de la zona turística de Salou tanquen files a favor del Saloufest i critiquen que l’Ajuntament del municipi li giri l’esquena. “La fama que tenen aquests joves és injusta, ja que ens permeten iniciar uns dies abans la temporada”, ha defensat la presidenta de l’Associació d’Empresaris de la zona turística de Salou, Elaine McParland. Així mateix, el secretari de la Fecasarm, Joaquim Boadas, ha subratllat que el Saloufest, que arrencarà diumenge, suposa un impacte econòmic d’uns 5 MEUR. A més, ha reivindicat un front comú del sector i de les administracions públiques per prevenir les conductes incíviques. Precisament, aquest dilluns la International Nightlife Association ha presentat a Salou un còmic editat a nivell internacional en què s’adverteix dels riscos del ‘balconing’ o del consum irresponsable d’alcohol.

Summary: Els empresaris de l’oci nocturn defensen el Saloufest i consideren que girar-li l’esquena és “un error”


La directora general de la Societat Valenciana de Mitjans de Comunicació, Empar Marco, ha anunciat aquest dimecres que el pròxim 25 d'abril s'iniciarà l'emissió en proves de la nova televisió valenciana. Marco ha fet aquest anunci durant la seva compareixença a la comissió de radiotelevisió valenciana i espai audiovisual de les Corts Valencianes, avançant que les primeres emissions consistiran en sèries infantils que ja s'emeten a través del web, programes reciclats com documentals, concerts o partides de pilota valenciana, així com l'assaig d'algun directe. La responsable dels nous mitjans de comunicació públics valencians ha incidit en què aquestes primeres emissions tindran un caràcter eminentment tècnic i de prova, i ha recordat que les emissions definitives arribaran abans de l'estiu, sense una data concreta.

Summary: La nova televisió valenciana començarà les emissions en proves el pròxim 25 d'abril


l Grup Especial de Prevenció d'Incendis Forestals (GEPIF) ha cremat aquest dimarts al migdia el camp d'arròs del Baix Empordà on el 13 d'agost van localitzar quatre exemplars adults i 27 postes. El cap de servei de Sanitat Vegetal del Departament d'Agricultura, Jordi Giné, ha explicat que és una més de les actuacions del pla de xoc per eradicar el focus i impedir que es propagui a altres camps. "Hi hem aplicat primer saponina, que ja té una eficàcia del 80%; després la cianamida càlcica, que també s'ha demostrat efectiva; i ara el foc", ha detallat Giné que ressalta que no podran aixecar oficialment la quarantena a la zona fins d'aquí a dos anys però sosté que confien en haver acabat ja amb el focus. "Primer es va fer el tractament fitosanitari, després es van tirar adobs i la tercera mesura és aquesta, cremar el camp per acabar de rematar el cargol poma que pugui quedar", ha explicat el cap de servei de Sanitat Vegetal, Jordi Giné.  Aquest dimecres al migdia, el Grup Especial de Prevenció d'Incendis Forestals (GEPIF) ha fet una primera crema controlada de les 900 hectàrees que ocupa el camp on van detectar la presència del cargol poma, una espècie invasora molt perjudicial per al cultiu d'arròs.  Un cop segada la parcel·la, el GEPIF ha utilitzat torxes de degoteig que van abocant combustible per anar calant foc a les restes de les plantes. El cap de secció de Gestió de Prevenció d'Incendis Forestals, José Ángel Terés, ha explicat que l'objectiu és aconseguir temperatures altes que puguin acabar amb qualsevol cargol que hi hagi enterrat sota terra.  Per assegurar l'efectivitat de la crema, la setmana vinent preveuen utilitzar un sistema que ja utilitzen al Delta de l'Ebre. Es tracta d'una màquina, arrossegada per un tractor, que crema directament butà a la superfície del terreny i és capaç de fer penetrar més l'escalfor sota la superfície de la terra. "Té sentit perquè el cargol poma s'enterra sota terra", ha detallat Giné.  Segons Terés, l'objectiu és assolir una temperatura d'entre 50 i 60 graus perquè si algun exemplar ha pogut sobreviure, mori. Hagués estat més senzill aconseguir temperatures altes si haguessin fet la crema abans. El problema ha estat que, per seguretat, ha estat l'últim camp de la zona a segar-se perquè, un cop fet, han d'enviar la maquinària a desinfectar per evitar propagar l'espècie. Això ha endarrerit les opcions fins al desembre.  El cargol poma, l'espècie invasora que s'ha convertit en un mal de cap al Delta de l'Ebre, es va detectar al Baix Empordà el 13 d'agost. En un camp de Palau-sator hi van trobar quatre exemplars adults i 27 postes. "Hem actuat amb contundència utilitzant tots els sistemes que coneixem per controlar la plaga", ha detallat Giné.  No hi ha noves sospites Primer van fer un tractament amb saponina, després amb cianamida càlcica i el tercer pas ha estat el foc. "Un cop fet això, el camp quedarà sec tot l'hivern per acabar de rematar, perquè el cargol és una espècie aquàtica", ha concretat el responsable de Sanitat Vegetal.  A partir d'aleshores, serà el comitè tècnic de seguiment de la plaga –format per especialistes, agricultors i administració- qui anirà marcant els passos a seguir. "Allò òptim seria que no es conreés el camp la temporada que ve, però encara no ho hem acabar de decidir perquè s'estudien alternatives", ha explicat Jordi Giné. "Tan de bo trobéssim el sistema per aniquilar el cargol poma però encara no el sabem i, per això, utilitzem diversos mètodes de lluita que, combinats entre ells, esperem que tingui una eficàcia del 100%", ha detallat Giné. Per això, les prospeccions tant a aquest camp com als del voltant o al sistema de desguàs continuaran per assegurar que han acabat amb el focus.  Per ara, no hi ha cap sospita que apunti que el cargol poma no ha estat eliminat. "Podríem considerar que ja està pràcticament eradicat però oficialment, d'acord a la normativa europea, no podem aixecar la quarantena fins al cap de dos anys, perquè és una espècie invasora", ha concretat Giné.  Mentrestant, continua la investigació per intentar descobrir com ha arribat el cargol poma a aquesta finca de Palau-sator. "Està clar que no ha vingut volant ni hi ha connexió per aigua, ha d'haver arribat de forma intencionada", ha assegurat el cap de servei.  Segons ha detallat, Mossos d'Esquadra i Agents Rurals intenten esbrinar l'origen del focus i, a més, fan vigilància intensiva als camps i als cotxes que hi circulen per evitar una nova introducció de la plaga.

Summary: Agricultura crema el camp d'arròs del Baix Empordà on va aparèixer cargol poma per assegurar l'eradicació del focus


Més de 150.000 afectats per Expedients de Regulació Temporal d'Ocupació (ERTO) a Catalunya podrien quedar-se sense cobrar la prestació d'atur aquesta setmana, segons ha dit el conseller de Treball, Afers Socials i Famílies, Chakir El Homrani. La setmana passada el Departament va assegurar que fins a mig milió de catalans podien podrien no rebre el subsidi per desocupació però el titular de Treball ha actualitzat la xifra aquest dilluns basant-se en les últimes informacions del servei estatal d'ocupació (SEPE). La Generalitat ha habilitat una ajuda d'urgència de 200 euros per les persones que no han rebut encara una prestació. Segons ha anunciat, ja han rebut 70.980 sol·licituds i començaran a pagar-ne 15.415 entre dimarts i dimecres.

Summary: Més de 150.000 afectats per ERTO es poden quedar sense cobrar l'atur aquesta setmana, segons Treball


Pissarello defensa Marlaska i diu que De los Cobos té “antecedents” que fan pensar que “no ha actuat de manera adequada” ACN Madrid.-El secretari primer del Congrés i diputat d’En Comú Podem, Gerardo Pisarello, ha defensat aquest dimarts el ministre de l’Interior, Fernando Grande-Marlaska, i ha acusat les formacions de la dreta d’haver activat una “guerra jurídica” on “utilitzen alguns mitjans de comunicació, sectors del poder judicial i de la policia” per atacar l’executiu. Pisarello s’ha remès al comunicat que ha emès el Ministeri de l’Interior que apunta que el ministre Marlaska va cessar Pérez de los Cobos per “manca de confiança”, i ha recordat que el coronel de la Guàrdia Civil “no té bons antecedents com per no poder pensar que on ha actuat de manera adequada”.

Summary: En Comú Podem acusa la dreta d’utilitzar sectors dels mitjans, la justícia i la policia en una “guerra jurídica”


Aquesta iniciativa inclou un complet programa d’activitats i es realitza des de fa 10 anys  ACN Barcelona.-El projecte complementa l’activitat de l’Hospital HM Nens i té com a objectiu ajudar als pares a resoldre els dubtes sobre l’atenció dels nens. L’educació i l’alimentació són dos temes destacats de les xerrades divulgatives. Les activitats del programa, coordinat per la Dra. Llagostera, s’imparteixen en escoles, llars d’infants, centres cívics, associacions familiars... Més de 15.300 persones han participat en les activitats de l’'Escola de Pares', un projecte posat en marxa fa 10 anys per l'Hospital HM Nens amb un programa d'accions que, coordinat per la Dra. Josefina Llagostera, es duu a terme tant en el centre com en les escoles, llars d'infants, associacions, centres cívics, associacions familiars ... que les sol·liciten. L'’Escola de Pares' és una iniciativa complementària a l'activitat assistencial d'HM Nens que va sorgir per donar resposta a les diferents qüestions sobre les que els pares sol·licitaven més informació. Així, s'organitzen xerrades divulgatives sobre temàtiques d'interès pels pares, es realitzen tallers, s'imparteixen cursos i es disposa d'un Grup de Lactància per donar a conèixer els beneficis de la lactància materna i ajudar a les parelles durant aquest període. El director de l'Hospital HM Nens, Dr. Javier Massaguer, afirma que "resulta molt gratificant que se'ns prengui com a referència en l'àmbit de la salut infantil, ja no només els pares que acudeixen al nostre centre a tractar als seus fills sinó també altres entitats que confien en nosaltres per contribuir a la formació de professors, monitors, cuidadors, etc.". Educació i alimentació La Dra. Josefina Llagostera, qui està al front de l’'Escola de Pares' des dels seus inicis, assegura que "l'educació i l'alimentació són dos dels temes sobre els quals es té més demanda, encara que en els últims anys, els tallers de 'Primers Auxilis en Pediatria' i 'Reanimació Cardiopulmonar Bàsica en Pediatria' han tingut molt bona acollida" i afegeix que "gran part d'aquest èxit es deu a l'enorme implicació que tenim dels professionals que col·laboren amb nosaltres, tant del nostre centre com d'altres entitats". L’'Escola de Pares' inclou activitats pensades per a pares amb fills de qualsevol edat, ja que engloba des de l'embaràs fins a l'adolescència. Així, al llarg d'aquests 10 anys, els temes a tractar s'han anat adaptant als canvis que ha experimentat la demanda social, pel que actualment, s'inclouen formacions com 'Creixent entre pantalles', impartida per la Dra. Amalia Arce, o 'Com educar les emocions', que tindrà lloc el proper 28 de març a càrrec del Servei de Psicologia. A més, també han evolucionat pel que fa a format. La Dra. Llagostera explica que "al principi, les xerrades eren merament informatives i, a poc a poc, s'ha intentat que els assistents fossin protagonistes i subjectes actius de les activitats". Les xerrades i tallers de l’'Escola de Pares' són, majoritàriament, gratuïts i per motius d'aforament, requereixen una inscripció prèvia. El calendari d'aquest primer trimestre ja està disponible i es pot accedir a través del següent link: https://hospitaldenens.com/category/escola-de-pares/ Les activitats de l’'Escola de Pares' es desenvolupen, fonamentalment, a les instal·lacions de l'Hospital HM Nens, però també surten al carrer. Són nombroses les escoles, llars d'infants, associacions, centres cívics, associacions familiars, etc. que entren en contacte amb el centre sanitari perquè els seus professionals acudeixin a formar els pares o altres professionals d'aquestes organitzacions. Així, tenen especial rellevància les escoles de Cicles Formatius de Grau Superior (CFGS) que acullen formacions per a estudiants d'Educació Infantil. HM Hospitales HM Hospitales és el grup hospitalari privat de referència a nivell nacional que basa la seva oferta en l'excel·lència assistencial sumada a la investigació, la docència, la constant innovació tecnològica i la publicació de resultats. Dirigit per metges i amb capital 100% espanyol, compta en l'actualitat amb més de 4.800 treballadors laborals que concentren els seus esforços en oferir una medicina de qualitat i innovadora centrada en la cura de la salut i el benestar dels seus pacients i familiars. HM Hospitales està format per 42 centres assistencials: 17 hospitals, 4 centres integrals d'alta especialització en Oncologia, Cardiologia, Neurociències i Fertilitat, a més de 21 policlíniques. Tots ells treballen de manera coordinada per oferir una gestió integral de les necessitats i requeriments dels seus pacients. A Barcelona, HM Hospitales compta amb una xarxa assistencial conformada pels centres hospitalaris HM Delfos, HM Sant Jordi i HM Nens, que donen cobertura a totes les especialitats mèdiques i estan dotats amb tecnologia sanitària d'última generació. Tot per oferir als pacients de la Ciutat Comtal i de Catalunya un projecte assistencial, docent i investigador de referència de la sanitat privada i que s'integra a la xarxa assistencial nacional del Grup HM. (L’ACN no assumeix cap responsabilitat derivada de la informació d’aquest comunicat i no respon davant tercers sobre el seu contingut.)

Summary: COMUNICAT:Més de 15.300 persones s'han format en la criança dels fills a l''Escola de Pares'


El Departament de Territori i Sostenibilitat ha respost aquest dimecres a les crítiques de la Federació de Cooperatives Agrícoles de Catalunya (FCAC) per la possibilitat de recuperar el cànon de l'aigua a les explotacions ramaderes emmarcant-lo en els objectius de compliment de la Directiva Marc de l'Aigua. En aquest sentit, recorda que és un instrument normatiu d'obligada aplicació en els estats membres de la Unió Europea per garantir el bon estat del medi aquàtic i que la recuperació dels costos de serveis vinculats al cicle de l'aigua es fa partir del principi de ''qui contamina paga''. Això no obstant, des de Territori es remarca que el que es planteja amb aquesta mesura és que la sigui la ''gran indústria'' del sector ramader i no les petites explotacions qui assumeixin la coresponsabilitat. Segons Territori la mesura complexi el mandat de Parlament ja que dona compliment a una moció de 2016 on es demanava l'estudi de la situació del cànon de l'aigua per a usos ramaders i la garantia de la recuperació i preservació de la qualitat de les masses d'aigua. Els objectius de la moció estan directament vinculats amb el concepte de recuperació dels costos de l'aigua en tots els àmbits i usos, tal com exigeix la Directiva Marc de l'Aigua. Aquesta directiva, a banda de partir del principi de ''qui contamina paga'', també dona a entendre que tots els usuaris de l'aigua a Catalunya són corresponsables de la gestió sostenible del cicle de l'aigua i això inclou l'assumpció dels costos de la seva captació, potabilització, ús depuració, i restitució al medi en condicions, la qual cosa es finança a través d'un impost ambiental finalista que és el cànon de l'aigua. En aquest sentit, Territori recorda que el 33,8% de la superfície total de Catalunya està declarada com a vulnerable a la contaminació per nitrats d'origen agrícola i afecta a 422 municipis, és a dir, un 45% de tots els municipis del país, la qual cosa genera uns sobrecosots importants, així com problemes d'abastament en molts municipis, havent de recórrer en alguns casos a fonts alternatives de proveïment i a prendre mesures de descontaminació de l'aigua o recuperació dels aqüífers. Així mateix, es destaca que el Programa de Mesures de la planificació hidrològica vigent destinarà més de 18 MEUR fins el 2021 específicament destinats a actuacions de reducció de nitrats d'origen agrari. Territori assegura que el que es planteja amb aquesta mesura és que la gran indústria del sector ramader, i no les petites explotacions ramaders, assumeixi també aquesta coresponsabilitat, igual com ho fan la resta d'usuaris des que es va implantar el cànon de l'aigua l'any 2000. En aquest sentit, indica que la justificació de la mesura és per tal d'incorporar els usuaris ramaders d'aigua en el règim general de fiscalitat de l'aigua d'acord amb allò exigit per la Directiva europea. Per aquest motiu, s'apunta, en l'avantprojecte de llei de mesures fiscals, financeres, administratives i del sector públic es proposa l'aplicació gradual del nou coeficient – de 0,5 – per als usos ramaders. El Departament recorda que fins ara, el sector ramader no pagava res per aquest concepte, ja que fins ara se'ls aplicava un cànon amb coeficient zero, mentre que a la resta d'usuaris se'ls aplica un coeficient d'1, és a dir, el doble que al sector. Territori considera que a dia d'avui no es pot considerar defensable ni des d'un punt de vista ambiental, ni social, ni econòmic, mantenir el coeficient 0 establert per als usos ramaders, per la qual cosa cal incorporar-los al règim fiscal general del cànon de l'aigua introduint el coeficient 0,5. Aquest coeficient previst per a usos ramaders d'aigua s'assoleix de manera gradual, en tres anys, segons la classificació dels diferents tipus d'explotacions.

Summary: Territori emmarca el cànon de l'aigua per a usos ramaders amb el principi de ''qui contamina paga''


Els alcaldes de la CUP de Verges (Baix Empordà) i Celrà (Gironès), Ignasi Sabater i Dani Cornellà, estan a un pas d'anar a judici pel tall de l'AVE a Girona durant el primer aniversari de l'1-O. El jutjat d'instrucció 4 de Girona investigava dinou activistes per, suposadament, participar en la mobilització. L'Audiència de Girona, que ha resolt un recurs de la defensa, conclou que hi ha indicis suficients per jutjar disset dels encausats. Ara, fiscalia, advocacia de l'Estat i Adif han de presentar els escrits d'acusació. El jutjat instructor va arxivar el cas a un dels investigats i ara l'Audiència de Girona ha resolt que el fotoperiodista Carles Palacio tampoc ha d'anar a judici perquè estava al tall treballant.  El 16 de gener, la Policia Nacional va dur a terme un operatiu que va culminar amb la detenció de setze persones (entre ells els alcaldes de Verges i Celrà) per, suposadament, participar en el tall de l'AVE a Girona durant el primer aniversari de l'1-O. El jutjat d'instrucció 4 de Girona, que es va fer càrrec del cas, ha investigat un total de dinou activistes.  Un cop tancada la instrucció, el jutjat va resoldre que hi havia indicis per enviar a judici divuit dels encausats per desordres públics i danys a la circulació ferroviària. El jutjat va arxivar la causa a un dels investigats perquè les imatges de la càmera de videovigilància on la policia l'identificava no eren concloents i perquè va aportar un testimoni que el situava treballant a aquella hora.  La defensa dels encausats, encapçalada pels advocats Montserrat Vinyets i Benet Salellas, va recórrer la interlocutòria del jutjat a l'Audiència de Girona. Els lletrats argumentaven "la inexistència d'indicis" contra els encausats i posaven en dubte que la Policia Nacional els identifiqués "amb una simple comparació" de les imatges de les càmeres de videovigilància amb fotografies extretes de les xarxes socials.  La defensa subratllava, a més, que un informe pericial elaborat per la mateixa Policia Nacional concloïa que com a conseqüència de la "deficient qualitat de les imatges" no s'havia pogut determinar "si es tractava o no" de les mateixes persones. La secció tercera de l'Audiència, a la seva interlocutòria, descarta aquest motiu i exposa que això no impedeix que al judici es pugui "arribar a un grau de certesa suficient" per afirmar que algun dels investigats apareixen a les imatges.  L'Audiència, però, estima parcialment el recurs de la defensa i arxiva la causa, també, contra el fotoperiodista Carles Palacio. "La sala comparteix la necessitat de sobreseure les actuacions perquè consta acreditat que es trobava al lloc dels fets per la seva condició de reporter gràfic o fotoperiodista, amb la funció d'informar sobre el que estava passant", recull la interlocutòria de la secció tercera. La resolució de l'Audiència deixa, doncs, disset encausats a un pas d'anar a judici, entre ells l'alcalde de Celrà, Dani Cornellà, i el de Verges, Ignasi Sabater. Sabater va negar haver participat en les mobilitzacions del primer aniversari de l'1-O perquè estava treballant però el jutjat va descartar arxivar el cas contra ell. Ara, fiscalia, advocacia de l'Estat i Adif hauran de presentar els seus escrits d'acusació.  La interlocutòria de l'Audiència, a l'hora de resoldre l'argument de la defensa que criticava que s'atribuïssin els fets a tots els investigats "de forma conjunta i col·lectiva", opta per diferenciar entre dos grups de manifestants entre els que, segons argumenten, la investigació situa entre els que van forçar l'accés a l'estació "proferint empentes" i als qui només atribueix haver ocupat les vies de tren entre les 6.55 i les 9.10 del matí.  Així, l'Audiència avala imputar els encausats per desordres públics o danys a la circulació ferroviària segons la seva suposada participació en els fets.

Summary: Els alcaldes de Verges i Celrà, a un pas de judici pel tall de l'AVE a Girona durant el primer aniversari de l'1-O


La líder de Cs a l'Ajuntament de Barcelona, Carina Mejías, ha anunciat que dimecres registrarà una petició a l'Àrea Metropolitana de Barcelona perquè "no es destinin recursos de tots els ciutadans per fer publicitat de l'1-O". Cs també insta l'Ajuntament a no permetre la "propaganda partidista d'un referèndum il·legal" en espais públics com poden ser els autobusos o altres. En un comunicat, Mejías demana al govern municipal que acati les sentències dels tribunals i protegeixi la institució i els treballadors públics.

Summary: Cs de Barcelona demana per escrit que no es permeti la publicitat de l'1-O en espais municipals o de l'Àrea Metropolitana


La borsa de jutges substituts a la demarcació de Lleida està buida, un extrem insòlit: "jo mai ho havia vist", ha reconegut el president del Tribunal Superior de Justícia de Catalunya (TSJC), Jesús María Barrientos, que aquest dimarts ha presidit la reunió de la Sala de Govern del TSJC a l'Audiència de Lleida. Aquesta situació és complicada sobretot a Tremp, on l'únic jutge que hi ha, ha demanat trasllat i demà dimecres ja no hi serà. I el mateix passa a Balaguer, on marxa també un jutge. Durant almenys deu dies, els magistrats de Lleida assumiran els assumptes de Balaguer i Tremp. Els problemes de falta de jutges a Catalunya, però, segons Barrientos, sempre han estat, perquè "Catalunya genera molts menys jutges dels que necessita". Barrientos ha explicat que Catalunya ha estat sempre un territori de "moltíssima mobilitat judicial". Cada jutge, ha dit, té les seves raons però molts marxen perquè són d'altres territoris i tornen a casa quan surt una plaça. Però els problemes per cobrir vacants no es limiten només al fet territorial. A Catalunya es concentra l'índex de joventut més alt de tot l'Estat, ha assegurat. "Venen jutges molt joves i tenim més baixes de maternitat i paternitat, per exemple, la qual cosa ens fa tirar molt de jutges substituts", ha explicat. Després de la reunió de la Sala de Govern, Barrientos s'ha referit també als tres "punts dèbils", ha dit, dels jutjats de Lleida. Per una banda, ha celebrat la creació del nou jutjat de primera instància número 9 de Lleida que ha entrat en funcionament aquest mes d'octubre. "Arriba tard però és una bona notícia perquè alleujarà la feina en aquest àmbit relacionat amb assumptes de família". Fins ara, només s'hi ha dedicat el jutjat 7 amb uns nivells de treball que ha reconegut que són "inassumibles", amb uns 3.000 assumptes l'any, el triple de l'establert pel Consell General del Poder Judicial. Ara, els assumptes de família els compartiran el 7 i el 9, la qual cosa ajudarà a alleujar la feina acumulada tot i que calcula que seguiran treballant per sobre de la mitjana. Per la seva banda, la presidenta de l'Audiència de Lleida, Lucía Jiménez, ha assegurat que estan "molt contents" amb la creació del nou jutjat de família i calcula que en sis mesos o en un any es notarà una reducció en el col·lapse actual. També pateixen càrrega de feina els jutjats socials que s'encarreguen per exemple de tràmits relacionats amb els acomiadaments o expedients de regulació d'ocupació. La tramitació dels assumptes superen l'any i arriben fins i tot a l'any i mig, un temps "massa elevat", reconeix Barrientos. El president del TSJC ha dit però, que la Sala de Govern s'ha compromès a reforçar aquests jutjats amb un jutge d'adscripció territorial a partir del gener. Tot i això, ha reconegut, "no estem en condicions de donar respostes més ràpides. Els jutjats socials estan congestionats a tot Catalunya". En el cas de Lleida, els assumptes tramitats en aquest àmbit van augmentar en un 21%  del 2017 al 2018 i està previst que l'augment del 2018 al 2019 sigui d'un altre 20%.  El tercer punt dèbil, ha afegit, són el jutjats d'instància que es dediquen a clàusules sol que també pateixen càrrega de feina. En aquest cas, Barrientos ha explicat que el Mercantil número 6 s'ha reforçat amb un jutge per fer-se càrrec d'aquests assumptes.

Summary: Tremp i Balaguer es queden sense un jutge almenys deu dies perquè la borsa de substituts de Lleida està buida


El primer secretari del PSC a les comarques gironines, Juli Fernández, ha valorat molt positivament el pacte amb CiU per governar conjuntament a l'Ajuntament de Girona perquè els ajuda a "recuperar la centralitat política" a la demarcació. Fernández ha defensat que el pacte s'ha gestat "en clau local" i que no hi ha hagut intervenció de la direcció del partit. A més, ha valorat que els socialistes han fet el pas endavant per "responsabilitat i per ser útils", ja que pactant amb CiU garanteixen la governabilitat a la ciutat. "No hem pensat en els rèdits polítics a l'hora de prendre la decisió, perquè sinó potser hauria estat més fàcil estar-se a l'oposició i veure com se la foten", ha manifestat Fernández. El primer secretari ha explicat que el proper 2 d'abril faran una assemblea oberta als militants perquè facin aportacions sobre aspectes com la nova governança, economia i fiscalitat i estat del benestar.

Summary: Juli Fernández assegura que el pacte a Girona els ajuda a "recuperar la centralitat política" a la demarcació


El Govern preveu que l’ATC compti amb 850 treballadors a mitjans de 2017 ACN Barcelona.-L’Agència Tributària de Catalunya (ATC) obrirà 11 noves oficines, que estaran en funcionament durant el primer semestre de 2017, i ha convocat el procés selectiu per contractar 40 noves places de tècnic tributari. El vicepresident del Govern i conseller d’Economia i Hisenda, Oriol Junqueras, ho ha anunciat aquest dilluns al migdia durant una visita a les noves oficines centrals de l’ATC, al Passeig de la Zona Franca. Junqueras ha apuntat que aquestes noves oficines i contractacions es fan amb l’objectiu de “desenvolupar l’Agència Tributària” i que la Hisenda catalana “estigui en condicions de complir amb les seves tasques i preparar-se per al futur”. Gràcies a aquestes ampliacions de capacitat de l’ATC, la Hisenda pròpia comptarà amb 850 treballadors a finals del primer semestre de 2017, més del doble dels que té actualment.

Summary: La Hisenda catalana obrirà 11 noves oficines i contractarà 40 gestors tributaris


Facua s'ha mostrat satisfeta per la denúncia de la Fiscalia Anticorrupció contra Iberdrola per un delicte relatiu al mercat i els consumidors que hauria estat comès pels directius i treballadors de l'empresa energètica per alterar de forma artificial el preu de la llum l'hivern del 2013. A través d'un comunicat, l'organització ha recordat que el desembre del 2015 ja va demanar que s'investiguessin aquests fets i que la Fiscalia Provincial de Biscaia, on tenia seu social de la companyia, va arxivar el cas perquè va considerar que no hi havia delicte. Segons Facua, la manipulació es va fer entre el 30 de novembre i el 23 de desembre i la Comissió Nacional dels Mercats i la Competència va investigar els fets i va multar la multinacional amb 25 milions d'euros. La denúncia de l'associació va ser derivada a la Fiscalia de Biscaia, que el febrer del 2016 li va comunicar que havia decidit arxivar-la, ja que "la disminució de la producció no va acompanyada d'una retirada del mercat del producte a subministrar, sinó del mitjà o font d'energia del qual s'obté, el que no significa detraure, sinó substituir o reemplaçar per aconseguir l'alteració del preu, que no constitueix l'acció típica exigida pel precepte penal". Davant d'això, Facua ha subratllat que, un any i mig més tard, la Fiscalia Anticorrupció destaca en la seva denúncia que Iberdrola "amb la finalitat de lucrar-se il·lícitament, va idear i posar en funcionament un sistema per incrementar el preu de l'energia que venia, més enllà del que hauria de resultar de la lliure concurrència de l'oferta i la demanda".

Summary: Facua es mostra satisfeta per la denúncia d'Anticorrupció a Iberdrola per alterar el preu de la llum el 2013


Els eurodiputats electes Carles Puigdemont i Toni Comín han recorregut al Tribunal de Justícia de la UE les cautelars denegades sobre el seu escó a l'Eurocambra. Just abans de la sessió de constitució de la cambra a principis de juliol, el Tribunal General de la UE va rebutjar que tots dos poguessin assumir "provisionalment" el seu mandat mentre els magistrats resolien el fons del cas. Per això, el seu equip jurídic ha interposat aquest dimecres un recurs de cassació a la màxima instància judicial de la UE per aquest rebuig. Ara el TJUE haurà de resoldre sobre la denegació de cautelars, mentre en paral·lel el Tribunal General estudia el fons de la demanda de Puigdemont i Comín contra el Parlament Europeu. Encara no hi ha vista oral per aquest cas, a diferència de la qüestió prejudicial relativa a la immunitat europarlamentària del líder d'ERC, Oriol Junqueras, que se celebrarà el pròxim 14 d'octubre al TJUE.

Summary: Puigdemont i Comín recorren al TJUE les cautelars denegades sobre el seu escó a l'Eurocambra